Vittorio Bersezio/Le miserie 'd monsú Travet/pàgina 38
Sena nona

Barbarot, Giachëtta, Paolin e peui Brigida.

GIACHËTTA Ah! ah! Madama a volía pi nen ch'i buteisso ij pè sí drinta. Eco ch'i j sôma torna, e s'j'eu da'ndé via i veui c'a j sia quaicosa d'conchius.

PAOLIN Cosa veustu fé, Giachëtta?

GIACHËTTA J'eu me proget.

PAOLIN Ma...

GIACHËTTA Ti sta' ciuto.

BRIGIDA (c'a torna) J'eu sarà con 'l croch. Adess a j'è pi nsun c'a peussa intré senssa suné 'l ciochin.

GIACHËTTA Ben! A s'vëd ch'i se' 'na fia prudenta e ch'i l'eve d'pratica.

PAOLIN E la tota?

BRIGIDA A l'è d'd'là.

GIACHËTTA Lo salo già che nojaitri i vnôma a passé la seira sí?

BRIGIDA No sgnor. J'eu pa 'ncora avú temp a dije niente.

PAOLIN O Dio! Basta c'a s'ofenda nen.

BRIGIDA Eh! a l'è facil. Stamatin a l'ha già fame un toch d'una pruca.

PAOLIN Oh! povr'a mi! I lo savia mi ch'i fasio mal a vni... A l'è ti, Giachëtta ch'i t'l'as volssulo.

GIACHËTTA Là! comenssa nen a fé d'piagnistei.

BARBAROT (a Brigida) Chila c'a n'pronta la taula: i tastrôma côl «patè» e côl grignolin. (Brigida a eseguiss, d'manera c'a sent nen i' discorss c'a fan j'autri al prosenio). I veui dije 'na cosa, monssú Giachëtta. Salo che monssú Travet a l'è an boleta?

GIACHËTTA Altro che! Bele nojaitri, a l'è d'ij meis c'a n'paga pi nen.

BARBAROT E stasseira, për mné soa fomna al teatro, a l'è stait obligà a 'ngagié soa mostra!

GIACHËTTA Sachërlot! che bestia!

BARBAROT La mostra d'so pare.

GIACHËTTA Eh! A l'avia giurà tante volte che prima d'separesse da côla reliquia...

PAOLIN O povr'om! Coma fé a deje d'agiut?

BARBAROT Soa fia a l'è tuta sconssolà.

PAOLIN La tota!... O Giachëtta!...

GIACHËTTA Là, va' an deliquio adess, faseul.

BARBAROT A m'disia mach adess la serva che la tota për podei-je rende côla mostra a so pare a s'dëspoiria chiela d'tut.

PAOLIN Povra fia!... Oh mi i coro...

GIACHËTTA (arestandlo) Dova?

PAOLIN Al Mont d'Pietà.

GIACHËTTA Farfo! A st'ora a l'è tut sarà.

PAOLIN Già c'a l'è vera.

GIACHËTTA E peui senssa 'l biet, coma veusto fé?
PAOLIN Già c'a l'è vera! Oh povr'a mi!... Oh s'i saveissa...

GIACHËTTA A lolí i pensso mi. I conosso 'n impiegato là drinta c'a m'arangërà lolí polid.

PAOLIN E mentre che la tota a l'è cosí sagrinà, nojaitri i vnôma sí a dësturbela!... Oh! andôma via.

GIACHËTTA Che veuja d'scapé c'a l'ha sto fabioch! Sta' ferm e lasste regolé da mi, s't'veuli sposé Marianin.

PAOLIN Ah sí! I bogio pi nen.

BRIGIDA (fort) A l'è tut pront.

Leteratura piemontèisa
Vittorio Bersezio
Le miserie 'd monsú Travet